I april 2006 kunne FIDE offentliggøre, at der ville blive afholdt en sådan genforeningsmatch mellem Kramnik og Topalov — kaldet VM i skak 2006. Matchen fandt sted i Elista i Kalmykien. Efter 4 partier førte Kramnik med 3-1 points (af 12 mulige). På dette tidspunkt protesteredes der fra Topalovs side over, at Kramnik benyttede sit private badeværelse mistænkeligt ofte, med den implicitte anklage at han på en eller måde modtog spillemæssig assistance imens. Topalov udtrykte, at han ville nægte at give Kramnik hånden ved de tilbageværende partier. Appelkomiteen besluttede herefter, at spillernes toiletter skulle låses af, og at de skulle benytte et fælles toilet under ledsagelse af en assisterende spilledommer.